Марко Ганчев
„Аз съм самичък“

chitanka.info

Моите лели и братовчеди

имат особено чувство за хумор:

трийсет години се смеят

на едно и също нещо. —

Как, когато съм бил малък,

и майка ми и баща ми излезли,

съм заплакал: „Аз съм самичък!“.

А къщата била пълна

с лели и братовчеди.

„Аз съм самичък!“ — ечало селото

и колкото повече хора

се трупали около мене,

толкова по-силно: „Аз съм самичък“,

противно на всяка логика.

Всички започнали да се смеят

и не спират вече трийсет години.

Щом ми дойдат на гости,

и прихват веднага:

„Аз съм самичък“.

Защо се смеете?

За трийсет години

светът не стана по-логичен.

Само двамата души са други,

без които в тоя милионен град

като нищо бих заплакал:

„Аз съм самичък“.

1966

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.